03/07/2013 | Administración LocalMunicipal
Bergondo
Secretaría
Ordenanza reguladora da limpeza, salubridade e hixiene no concello de Bergondo

ANUNCIO O Concello de Bergondo publica, en cumprimento do que dispón o artigo 70.2 da Lei 7/85, do 2 de abril, reguladora das bases do réxime local, o texto íntegro da ORDENANZA REGULADORA DA LIMPEZA, SALUBRIDADE E HIXIENE DO CONCELLO DE BERGONDO. Dita ordenanza foi aprobada inicialmente polo Pleno municipal en sesión do día 25 de abril de 2013 e expúxose ó público mediante anuncio no taboleiro de edictos do Concello e no Boletín Oficial da Provincia núm.88, do 9 de maio de 2013. Dado que non se produciu ningunha reclamación, alegación ou suxestión, entendese aprobada definitivamente. O texto é o seguinte: “ORDENANZA REGULADORA DA LIMPEZA, SALUBRIDADE E HIXIENE NO CONCELLO DE BERGONDO A presente ordenanza ten por obxecto a regulación da limpeza, tanto de espazos e elementos públicos, como de inmobles privados con transcendencia na limpeza e no ornato público, así como outros aspectos que incidentalmente gardan relación coa hixiene, salubridade e ornatos públicos. Así esta ordenanza pretende ser un instrumento que complemente o Regulamento de xestión do servizo de residuos urbanos aprobado polo Consorcio de “As Mariñas” e que se encarga de establecer o réxime xurídico da produción e xestión de residuos domésticos ou urbanos e fomentar a súa redución, reciclaxe e outras formas de valorización, así como regular os puntos limpos. TÍTULO I.–DA LIMPEZA DA VÍA PÚBLICA Artigo 1.–Obxecto. O presente título ten por obxecto, regular, no ámbito das competencias do Concello de Bergondo a limpeza na vía pública no que se refire ao uso común xeral polos cidadáns e a limpeza de soares de propiedade municipal. Así mesmo, a inspección e realización subsidiaria da limpeza de soares de titularidade privada. Igualmente regula a prevención do estado de sucidade no termo municipal producida como consecuencia do uso xeral das vías e espazos públicos, e a limpeza dos bens de dominio público municipal no que respecta ao seu uso especial e privativo. Artigo 2.–Fundamento. O deber de absterse de ensuciar, manchar, deslucir o entorno encontra o seu fundamento no obxectivo de evitar a contaminación visual, e o mantemento dunhas axeitadas regras de convivencia dos veciños así como a protección do medio ambiente no seu sentido más amplo, sendo en todo caso esta regulación compatible coas infraccións, incluso as penais, que estean reguladas nas leis e regulamentos sobre a materia. Artigo 3.–Cooperación cidadá. 1.–Tanto as persoas físicas como xurídicas que se atopen no Concello de Bergondo, teñan ou non a condición de veciño/a do mesmo, están obrigadas, no que atinxe á limpeza, a observar unha conduta encamiñada a evitar e previr a sucidade.2.–Así mesmo, poderán poñer en coñecemento da autoridade municipal as infraccións que en materia de limpeza pública presencien ou aquelas das que teñan coñecemento certo.3.–Será responsabilidade do Concello atender as reclamacións, denuncias e suxestións cidadáns, exercendo as accións que en cada caso correspondan. A presentación dunha denuncia ou reclamación non conferirá por si, a efectos da tramitación do expediente administrativo a condición de interesado no mesmo ao denunciante. Artigo 4.–Obrigatoriedade do cumprimento.1.–Todos os cidadáns están obrigados ao cumprimento dos preceptos desta ordenanza e de cantas disposicións complementarias con ela relacionadas dite en calquera momento o Concello de Bergondo.2.–A autoridade municipal esixirá en todo momento o cumprimento inmediato desta ordenanza esixindo a quen cause infracción, como medida cautelar, a corrección desta, sen prexuízo da esixencia das responsabilidades que procedan.3.–O Concello de Bergondo, por proposta dos servizos municipais correspondentes, poderá impoñer sancións, previa tramitación do correspondente expediente que incluirá o previo trámite de audiencia do interesado, a todas aquelas persoas que co seu comportamento, contraveña o disposto nesta ordenanza. Artigo 5.–Subsidiariedade dos traballos de limpeza por parte do Concello.1.–O Concello poderá realizar subsidiariamente os traballos de limpeza, recollida e transporte que segundo esta ordenanza lle corresponda efectuar directamente ás persoas física ou xurídicas, imputándolles o custo dos servizos prestados e sen prexuízo das responsabilidades que lles correspondan en cada caso.2.–Nas mesmas condicións que no apartado anterior, o Concello poderá subsidiaramente levar a cabo traballos de mantemento, reparación e limpeza dos elementos e partes exteriores dos inmobles, así como a carga, retirada, transporte e eliminación dos materiais residuais abandonados na vía pública, imputándolles o custo de tales servizos prestados ás persoas físicas ou xurídicas responsables. Artigo 6.–Regra xeral.1.–Todas as actividades que poidan ocasionar sucidade na vía pública, calquera que sexa o lugar que se desenvolvan, e sen prexuízo das licenzas ou autorizacións que en cada caso poidan ser procedentes, esixen dos seus titulares a obriga de adoptar as medidas necesarias para evitar que se ensucie a vía pública, así como a de limpar coa frecuencia axeitada a parte afectada desta e a de retirar os materiais residuais resultantes. Para este fin, a autoridade municipal poderá requirir á persoa responsable para que efectúe as accións de limpeza correspondentes. Artigo 7.–Concepto de vía pública e de mobiliario urbano.1.–Particularmente, esta ordenanza será de aplicación en todos os espazos públicos do Concello tales como rúas, camiños, calzadas, beirarrúas, prazas, paseos e zonas peonís, parques xardíns, fontes, estanques, pontes, túneles, pasarelas, soares, edificios públicos e demais espazos destinados ao uso ou servizo público que sexan de titularidade municipal, así como a construcións, instalacións, mobiliario urbano e demais bens e elementos de dominio público municipal situados naqueles.2.–Os espazos públicos ou elementos aos servizo da cidadanía situados na vía pública ou en espazos públicos que non sexan de responsabilidade municipal, deberán ser obxecto de limpeza, conservación e mantemento por parte dos seus titulares, salvo que se dispoña outra cousa ao respecto nos oportunos acordos ou convenios de colaboración.3.–Enténdese por mobiliario urbano os bancos, papeleiras, xogos, fontes, farois, árbores, sinalizacións, colectores de residuos urbanos, estatuas, esculturas, xardineiras, quioscos, marquesiñas e demais elementos colocados polo Concello na vía pública ou nos espazos públicos. Artigo 8.–Espazos e inmobles privados.1.–As urbanizacións, pasaxes, patios interiores ou exteriores, galerías comerciais, zonas verdes e similares, soares e terreos, todos eles de propiedade privada, deberán ser obxecto de limpeza, desratización, desinfección, desinsectación, conservación e mantemento por parte dos seus titulares, xa sexa a propiedade única, compartida ou en réxime de propiedade horizontal, salvo convenios ou acordos de cesión de uso, que se estará ao establecido no convenio.2.–É responsabilidade dos propietarios manter nas debidas condicións de limpeza, seguridade, salubridade e ornato público as beirarrúas, patios interiores, patios de luces, galerías, rúas e zonas verdes das urbanizacións privadas que poidan existir.3.–É responsabilidade dos propietarios manter nas debidas condicións de limpeza, seguridade, salubridade e ornato público os soares e terreos en xeral, así como todas aquelas zonas de dominio e uso particular, en especial todas aquelas partes das edificacións ou instalacións que resulten visibles desde a vía pública tales como fachadas, entradas, escadas de acceso e medianeiras.4.–É responsabilidade dos propietarios do inmoble manter en condicións axeitadas de seguridade, salubridade, e ornato as chemineas, baixantes e canles de auga, acometidas de saneamento, tellados, antenas de televisión e calquera outra instalación complementaria.5.–Os propietarios dos baixos libres deberán rematalos debidamente con ladrillo ou bloque pintado e, así mesmo, o acceso deberá ter un mínimo de decoro, e non están permitas as portas de obra unha vez finalizada a mesma.6.–Queda expresamente prohibido que as persoas que realicen a limpeza dos locais, portais ou edificios, tiren á beirarrúa ou calzada os restos ou restrollos que barran dos interiores. Igualmente queda prohibido baldear con auga, xabón ou lixivia da limpeza de interiores a vía pública.7.–O Concello exercerá o control sobre estas obrigas e poderá esixir aos seus titulares a adopción das medidas necesarias, e así mesmo, poderá previo trámite de audiencia aos interesados requirirlles para que procedan á limpeza ou a realización das obras de reparación necesarias advertíndolles que, en caso de incumprimento da orde de execución, procederase á execución subsidiaria ou á execución forzosa mediante a imposición de multas coercitivas, reiterables ata lograr a execución do ordenado, sen prexuízo, se é o caso, da apertura do correspondente expediente sancionador, todo isto de conformidade co previsto na lexislación urbanística, de prevención de incendios forestais, de protección de medio ambiente e demais normativa concordante que se atope vixente en cada momento. Artigo 9.–Anuncios ou carteis.1.–Co obxecto de manter en condicións de limpeza e pulcritude que esixen o ornato e a estética do Concello queda expresamente prohibido: a) Colocar anuncios privados ou comerciais así como carteis ou convocatorias e realizar inscricións ou pintadas en paredes, muros, quioscos, fachadas, farois, postes, enreixados, valados, papeleiras, contedores, sinais, marquesiñas, etc. b) Ensuciar ou arrancar aqueles carteis ou anuncios situados nos lugares ou emprazamentos autorizados para o efecto.2.–Unicamente se permitirá a colocación de carteis ou anuncios nos sitios destinados para este obxecto. Excepcionalmente, quedan autorizada a colocación de carteis anunciadores de festas populares, sempre previa solicitude e concesión de autorización por parte do Concello de Bergondo. Na citada autorización estableceranse as condicións, lugares e tempo máximo polo que se autoriza a colocación dos carteis anunciadores das festas.3.–Será preceptiva a licenza municipal para a colocación de carteis ou valados publicitarios de grandes dimensións en terreos privados visibles desde a vía pública.4.–As empresas anunciantes serán as responsables do mantemento dos carteis, anuncios e indicadores en axeitado estado de conservación e seguridade, debendo estes estar axeitadamente pintados, sen óxido, e sen ningún outro deterioro. O Concello de Bergondo, estará facultado para requirir aos anunciantes a subsanación das deficiencias observadas. No caso de que estas non sexan arranxadas no prazo outorgado polo Concello este poderá proceder á retirada dos mesmos sendo os custos de cargo do anunciante e sen prexuízo das sancións as que tal actuación poida dar lugar.5.–Considerarase como actos sancionables as actuacións contrarias ao disposto nos puntos anteriores, sendo a empresa, comisión de festas, asociación, agrupación e/ou particular anunciante o responsable.6.–A sinalización de establecementos comerciais que estean pechados ao público deberá ser retirada no prazo máximo de 3 meses seguintes ao peche. O Concello de Bergondo, estará facultado para requirir aos anunciantes a retirada da sinalización. No caso de que esta non sexa retirada no prazo outorgado polo Concello este poderá proceder á eliminación dos mesmos sendo os custos de cargo do anunciante e sen prexuízo das sancións as que tal actuación poida dar lugar. Artigo 10.–Publicidade electoral ou asimilada. Durante os períodos electorais lexislativos o Concello de Bergondo de conformidade coa normativa electoral vixente, designará os espazos públicos destinados á realización da propaganda electoral. Unha vez finalizada a convocatoria electoral cada partido ou grupo político participante deberán encargarse da retirada da publicidade por el colocada. Artigo 11.–Limpeza das novas urbanizacións. Nas novas urbanizacións non se realizarán os servizos que comprende a limpeza viaria, se proceden, así como os de conservación e mantemento, mentres non se acredite a obtención da correspondente licenza de primeira ocupación ou, se é o caso, da correspondente acta de recepción da urbanización. Ata que non se acrediten os mencionados documentos, a limpeza, mantemento e conservación correrá por conta do titular da licenza de obras. Artigo 12.–Prohibicións. Queda prohibido na vía ou nos espazos públicos: a) Depositar, arroxar ou abandonar calquera clase de produto, en estado sólido ou líquido que poida alterar as condicións de limpeza que esixe a estética do concello. b) Abandonar na vía pública ou en espazos públicos produtos do varrido e limpeza producidos polos particulares. c) A limpeza ou, de ser o caso, sacudida de alfombras, prendas ou calquera outro obxecto sobre a vía pública desde fiestras, balcóns ou terrazas. d) O vertido de augas procedentes de limpezas de calquera tipo sobre a vía pública o una rede de sumidoiros. e) Evacuar á rede de sumidoiros calquera tipo de residuo sólido ou pastoso. f) O lavado e limpeza de vehículo e calquera outra operación de mantemento destes, agás reparacións de emerxencia. Neste caso deberá procederse á limpeza da zona afectada. g) Tirar cáscaras, papeis, gomas de mascar, cigarros, envoltorios ou calquera outro desperdicio, que deberán depositarse nas papeleiras instaladas a tal fin. h) Satisfacer as necesidades fisiolóxicas ou cuspir na vía pública. i) Depositar nas papeleiras ou colectores de recollida de residuos cabichas de cigarros ou outras materias prendidas. j) Dar de beber e comer aos animais. k) Ensuciar a vía pública como consecuencia da tenza de animais. l) Facer fogueiras, fumaradas ou queimas de calquera clase, salvo autorización expresa municipal para eventos sinalados, que indicará o lugar e as condicións en que estas accións se poden levar a cabo. m) Repartir ou lanzar carteis, folletos ou follas soltas, ensuciando os espazos públicos, así como deixar papeis de propaganda na vía pública ou nas fachadas, a non ser nos lugares destinados explicitamente para tal fin. n) Manipular as papeleiras ou contedores de recollida de lixo, movelas, envorcalas ou arrancalas, así como calquera outro acto que deteriore a súa presentación ou as faga inutilizables para o uso para o que están destinadas. o) A utilización do mobiliario urbano: bancos, farois, árbores, marquesiñas, etc…para un fin diferente ao previsto, así como causar calquera tipo de dano, deterioro ou rotura dalgún destes elementos. p) Botar calquera tipo de desperdicio desde vehículos, tanto parados como en marcha. q) As condutas vandálicas, agresivas ou neglixentes no uso do mobiliario urbano que xeren situacións de risco ou perigo para a saúde e a integridade física das persoas ou dos bens. r) Tirar ao chan ou depositar recipientes de bebidas como latas, botellas, vasos ou calquera outro obxecto. s) Colocar ou pegar calquera tipo de cartel, pancarta ou adhesivos en elementos do mobiliario urbano, salvo os supostos expresamente autorizados. t) A non retirada de carteis anunciadores de festas patronais unha vez transcorrido o prazo máximo concedido na autorización municipal. TÍTULO II.–DA LIMPEZA DA VÍA PÚBLICA COMO CONSECUENCIA DE ACTIVIDADES DIVERSAS Artigo 13.– Realización de actividades na vía pública. Con carácter xeral, todas as actividades que poidan ocasionar sucidade na vía ou espazos públicas calquera que sexa o lugar en que se desenvolvan e, sen prexuízo das licenzas ou autorizacións procedentes, esixirán a quen as desenvolve a adopción das medidas necesarias para evitala, así como a limpeza da vía ou parte dela que se vise afectada. Artigo 14.– Uso das vías ou espazos públicos en operacións de carga e descarga.1.–Rematada a carga e descarga de calquera vehículo con observancia das normas que para tales actividades estableza a normativa correspondente, procederase a limpar as beirarrúas e calzadas que foron ensuciadas durante a operación, e retiraranse da vía pública os residuos vertidos.2.–Están obrigados ao cumprimento deste precepto os donos dos vehículos e subsidiariamente, os titulares dos establecementos ou fincas en que fora executada a carga e descarga.3.–O persoal de establecemento ou industrias que utilicen para o seu servizo vehículos e os estacionen na vía pública, deberán limpar debidamente e coa frecuencia necesaria o espazo ocupado normalmente por estes. Artigo 15.–Obras e transporte de terras e materiais de construción.1.–As persoas que realicen obras na vía pública deberán aportar as medidas necesarias de protección para evitar o deterioro desta, a sucidade, ou os danos a persoas ou bens. Para iso, colocarán valos ou outros elementos de protección, especialmente para a carga e descarga de materiais.2.–En especial, as superficies inmediatas a foxos, canalizacións e conexións realizadas na vía pública, deberán manterse limpas e exentas de toda clase de materias residuais. As terras extraídas deberán protexerse, en todo caso, segundo determina o apartado anterior.3.–A carga e descarga de materiais de obra de produtos de derruba, deberá realizarse mediante tubos ou canalizacións de características axeitadas para impedir que se ensucie a vía pública e que se causen danos ás persoas e ás cousas.4.–Queda prohibido depositar na vía pública, non cortada para a obra, todo tipo de materiais, incluídas terras, areas, gravas ou calquera elemento mecánico de contención ou escavación non expresamente autorizado. É preceptiva a utilización de colectores de obras.5.–O titular da licenza de obra, o titular da licenza de ocupación da vía pública, construtor, contratista, promotor ou propietario de calquera obra, e as empresas propietarias dos colectores de obras se estas estivesen na vía pública, serán responsables solidarios da falla de limpeza desta ou de parte que se ensucie como consecuencia das obras de retirar os materiais vertidos. Debe procederse ao cumprimento desta obriga diariamente e unha vez finalizada calquera operación de carga e descarga, saída ou entrada de vehículos no lugar das obras. Igualmente serán responsables de asegurar a carga que se transporta nos vehículos e de proceder á limpeza das rodas ou de calquera parte do vehículo susceptible de producir sucidade na vía pública.6.–O transporte de materiais susceptibles de produciren po ou de ensuciar a vía pública farase cubrindo a carga. Deberanse, asemade, adoptar as medidas necesarias para evitar que estes materiais se depositen na vía pública. A carga de materiais non debe exceder os extremos superiores da caixa do camión nin se poderán utilizar suplementos adicionais para aumentar a capacidade de carga dos vehículos. Prohíbese o transporte de formigón con vehículo formigoneira sen levar pechada a voda de descarga cun dispositivo que impida o seu vertido na vía pública. Queda así mesmo, prohibida a circulación de vehículos de transporte se as súas condicións xerais non garanten que non se produza a perda de parte da carga no seu tránsito polo termo municipal. Desta obriga é responsable o condutor do vertido, e subsidiariamente, o propietario deste se hai relación de dependencia laboral co anterior, que están obrigados á limpeza da vía pública afectada e á reparación dos danos causados sen prexuízo das sancións que poidan corresponder. Artigo 16.–Limpeza de escaparates, toldos e demais elementos de establecementos comerciais, quioscos e terrazas.1.–Para a limpeza de escaparates, toldos, portas e demais elementos exteriores de establecementos comerciais, deberanse adoptar as medidas de seguridade necesarias para evitar a sucidade de vía pública. Se non é posible evitalo, procederase á limpeza da vía pública ou da parte desta que se ensuciase, sen prexuízo da obriga de solicitar as autorizacións pertinentes naqueles casos en que sexa necesaria a ocupación da vía público ou do voo sobre esta. Será responsable das obrigas contidas neste artigo o titular da actividade.2.–Os titulares de quioscos, terrazas, bares, restaurantes, postos de venda ambulante e demais establecementos que desenvolvan a súa actividade na vía pública están obrigados a manter estes e o espazo en que desenvolven a súa actividade en perfecto estado de limpeza e a dispoñer nos seus locais de papeleiras, cinceiros e outros elementos de contención para a recollida de residuos que xeren.3.–Non está permitido abandonar vasos, botellas ou toda clase de recipientes de líquidos na vía pública, se non é nos colectores axeitados ao material do que estean realizados. Artigo 17.–Talleres e aparcadoiros. Os titulares de talleres ou actividades de reparación, mantemento e limpeza de vehículos, os de pasaxes e aparcadoiros deberán manter limpas as beirarrúas e ramplas de acceso a eles, en especial no referente a graxas, aceites e carburantes. Igual obriga incumbe aos titulares de espazos públicos reservados para o estacionamento de camións, camionetas ou alugamento de vehículos similares. Artigo 18.–Actos abertos ao público.1.–Os organizadores dun acto público que se desenvolva na vía ou en espazos públicos están obrigados á solicitar a correspondente autorización municipal.2.–Os organizadores de actos públicos, en atención aos principios de colaboración, corresponsabilidade e confianza coa autoridade municipal, deberán velar porque os espazos públicos utilizados non se ensucien e os seus elementos urbanos e arquitectónicos non se deterioren.3.–Os actos públicos autorizados deberán contar con colectores ou papeleiras en número suficiente para os residuos que se poidan xerar, así como servizos sanitarios portátiles se así o indica o Concello.4.–Os organizadores do acto serán os responsables últimos da falta de limpeza ou dos danos que se ocasionasen nos elementos arquitectónicos e urbanos. TÍTULO III.–DA LIMPEZA E CONSERVACIÓN DOS TERREOS DE PROPIEDADE PRIVADA Artigo 19.–Obrigas xenéricas. O propietarios de terreos situados no termo municipal deberán mantelos nas debidas condicións de hixiene, salubridade e seguridade. Para iso, realizarán as tarefas de mantemento necesario co fin de que permanezan limpos de maleza, evitando que as augas de escorrentías e as ramas das árbores afecten ao espazo público ou aos veciños. Esta obriga comprende tamén a esixencia de desratización e desinfección dos citados terreos cando estean próximos ás vivendas ou edificios de uso público. Artigo 20.–Xestión da biomasa e de zonas próximas ás masas forestais.1.–Os propietarios das masas forestais e dos terreos lindeiros con estas estarán obrigados a adoptar as medidas de prevención de incendios forestais establecidas na normativa estatal e autonómica que resulte de aplicación nesta materia.2.–Aos efectos de aplicar as distancias mínimas que deben respectar as franxas de xestión da biomasa e as repoboacións forestais establecidas no anexo II da Lei 7/2012, do 28 de xuño, de montes de Galicia, entenderase aos efectos da presente ordenanza como edificación aquelas construcións que contando con licenza municipal sexan fixas, feitas con materiais resistentes e que cumpran os requisitos establecido no artigo 2.2 da Lei 38/1999, do 5 de novembro, de ordenación da edificación. Exclúese expresamente a estes efectos, os muros de peche e muros de contención.3.–En todo caso os propietarios de todo tipo de terreo deberán evitar o crecemento incontrolado de maleza e outros vexetais que lle afecte ás parcelas lindeiras, así coma controlar as plantacións, aínda que fosen de crecemento accidental, de árbores que poidan invadir os predios veciños ou causarlles calquera clase de perturbación respectando en todo caso a normativa vixente en materia de prevención de incendios. Igualmente os propietarios estarán obrigados a evitar o crecemento de especies que dificulten a visibilidade das vías públicas especialmente en cruces ou lugares de paso para os vehículos. En concreto, a maleza ou demais elementos non poderán, en ningún caso, invadir as vías públicas, sexa na superficie ou no seu voo, salvo autorización expresa municipal.4.–É potestade do Concello a inspección e a realización subsidiaria dos traballos de limpeza aos que se refire os parágrafos anteriores, sexan soares de propiedade pública ou privada. No caso de execución subsidiaria dos traballos polos servizos municipais ou pola empresa contratada polo Concello para iso, esta farase con cargo ao obrigado e sen prexuízo das sancións que correspondan. Cando os propietarios privados tiveran formalmente cedido para uso público o seu terreo, poderá o Concello facerse cargo, total ou parcialmente das obrigas de limpeza da citada parcela. Artigo 21.–Execución subsidiaria: liquidación do custe.1.–O custe derivado da execución subsidiaria correrá de conta do responsable.2.–O dito custe satisfarase de acordo co disposto no RD 939/2005, do 29 de xullo, Regulamento xeral de recadación no referente á recadación de débedas en período executivo.3.–Non obstante, o importe correspondente poderá liquidarse provisionalmente, dantes da execución dos traballos de limpeza, a expensas da liquidación definitiva que se dite unha vez realizados os traballos.4.–O importe do custe da execución subsidiaria determinarase do xeito seguinte: a) Se os traballos fosen realizados por persoal do Concello, o técnico municipal competente ou no seu defecto contratado para tal fin efectuará a súa valoración, e incluirá todos os custes, directos ou indirectos, que orixinase a dita execución subsidiaria. b) Se os traballos fosen realizados por persoas ou entidades alleas á Administración Municipal, o importe do custe ascenderá ao prezo da contratación. Artigo 22.–Prohibición de vertedoiros incontrolados. Queda expresamente prohibido de conformidade co previsto tanto la Lei 22/2011, do 28 de xullo, de residuos e solos contaminados, e a Lei 10/2008, do 3 de novembro, de residuos de Galicia, o abandono, verquido ou eliminación incontrolado de calquera tipo de residuos. Especialmente prohíbese o amoreamento de residuos en terreos xa sexan urbanos ou rústicos que dea lugar a creación de escombreiras ou vertedoiros incontrolados. Nestes casos e de conformidade co previsto no artigo seguinte considerarase como responsable, salvo proba en contrario, o titular dos terreos onde se produza o abandono, verquido ou eliminación, e orde á obriga xeral de mantemento das propiedades en estado de seguridade, salubridade e ornato público establecida na Lei 9/2002, do 30 de decembro, de ordenación urbanística e protección do medio rural de Galicia. Artigo 23.–Titularidade. Para os efectos da presente ordenanza, salvo proba en contra e sen prexuízo da inscrición contida no Rexistro da Propiedade, considerarase propietarios dos terreos os titulares catastrais. En caso de discrepancia acreditada entre o titular catastral e o que conste inscrito no Rexistro da Propiedade, terase en conta a titularidade que resulte do Rexistro. En caso de que o propietario do terreo resulte descoñecido ou ben que, intentada a notificación a este, resulte imposible a súa práctica, por motivo de interese público, o Concello poderá proceder á limpeza, repercutindo, se é o caso, ao propietario o custo que tal actuación xere. Artigo 24.–Comprobacións. A Policía Local, poderá inspeccionar de oficio ou a solicitude presentada por escrito dalgún particular os terreos do termo municipal para os efectos de comprobar o cumprimento das obrigas anteriores. Artigo 25.–Procedemento. O Concello, nos supostos recollidos nesta ordenanza e logo de trámite de audiencia aos interesados, requiriralles que no prazo que se lles indique que dependerá da complexidade dos traballos, realicen as obras ou operacións necesarias para manter os terreos nas debidas condicións de hixiene, seguridade, salubridade, ornato público, e, de ser o, caso valalo. O incumprimento da orde de execución municipal determinará a execución subsidiaria ou a execución forzosa mediante a imposición de multas coercitivas, reiterables ata lograr a execución do orneado de conformidade co previsto no artigo 199.4 da Lei 9/2002, do 30 de decembro, de ordenación urbanística e protección do medio rural de Galicia, sen prexuízo, se cómpre, de apertura do correspondente expediente sancionador. En caso de emerxencia debidamente acreditada, o Concello poderá proceder á limpeza e á adopción das medidas provisionais oportunas, sen prexuízo dos trámites de execución seguinte e das sancións que correspondan. TÍTULO IV.–INFRACCIÓNS E SANCIÓNS Artigo 26.–Competencia. De conformidade co previsto no artigo 139 da Lei 7/1985, do 2 de abril, reguladora de bases de réxime local, para a axeitada ordenación das relacións de convivencia de interese local e do uso dos seus servizos, equipamentos, infraestruturas, instalacións e espazos públicos, os entes locais poderán, en defecto de normativa sectorial específica, establecer os tipos de infraccións e impoñer sancións polo incumprimento de deberes, prohibicións ou limitacións contidos nas correspondentes ordenanzas. Artigo 27.–Responsabilidades.1.–As accións ou omisións que contraveñan o establecido nesta ordenanza xerarán responsabilidades administrativas, sen prexuízo das civís ou penais que, se é o caso, puidesen esixirse.2.–As responsabilidades derivadas do incumprimento do disposto nesta ordenanza serán esixíbeis non só polos actos propios, senón tamén polos daqueles de quen se deba respostar, consonte co disposto na lexislación vixente e nesta mesma ordenanza.3.–Cando existan varios responsables e non sexa posible determinar o grao de participación de cada un deles na comisión da infracción, a responsabilidade esixirase solidariamente.4.–Cando os danos causados se produzan por acumulación de actividades debidas ás diferentes persoas, poderá imputarse individualmente esta responsabilidade e os seus efectos económicos sempre que sexa posible coñecer o grao de implicación de cada unha.5.–Cando se trate de obrigas de carácter colectivo, tales como limpeza, mantemento e conservación de zonas comúns, a responsabilidade esixirase á correspondente comunidade de propietarios ou aos habitantes do inmoble se esta non estivese constituída. Artigo 28.–Inspeccións. Correspóndelle ao Concello, especialmente a través da Policía Local, a vixilancia para o cumprimento do disposto na presente ordenanza. Os cidadáns están obrigados a prestar a súa más ampla colaboración co fin de permitir a recollida de información necesaria para o cumprimento das súas funcións. Artigo 29.–Denuncias.1.–Calquera persoa poderá formular denuncias por condutas que poidan contravir o disposto nesta ordenanza. Nas denuncias que se formulen deberá constar un relato dos feitos que puidesen constituír infracción, con expresión do lugar, data e hora, así como a identidade do denunciado, sempre que isto último fose posible, o nome do denunciante, o seu documento de identidade, domicilio e número de telefono de contacto para posibilitar a labor do servizo de investigación. As denuncias que se formulen estenderanse no correspondente boletín de denuncia ou acta de inspección, por triplicado, e entregarase un exemplar ao denunciado, se fose posible. A sinatura da acta por parte do denunciado non implicará, en ningún caso, conformidade cos feitos documentados nela.2.–Nos supostos de denuncias de masas arbóreas que incumpran as distancias mínimas esixidas pola normativa vixente en materia de prevención de incendios forestais, a denuncia terá que acompañarse de copia da licenza de obra da construción respecto da cal non se cumpran tales distancias.3.–O feito de presentar unha denuncia non converterá por si mesmo ao denunciante en interesado no procedemento sancionador ao que no seu caso dea lugar a denuncia, non obstante o Concello deberá comunicar ao denunciante a iniciación ou non do procedemento sancionador. Artigo 30.–Réxime sancionador. As infraccións contra esta ordenanza municipal serán sancionadas, logo da instrucción do correspondente expediente, consonte os principios e procedementos regulados na Lei 30/1992, do 26 de novembro, de réxime xurídico das administracións públicas e procedemento administrativo común, e no Real decreto 1398/1993, do 4 de agosto, polo que se regula o procedemento para o exercicio da potestade sancionadora. Artigo 31.–Obrigas da restauración, multas coercitivas e execución subsidiaria.1.–Sen prexuízo da sanción que corresponda, os infractores estarán obrigados á reposición ou restauración da realidade física alterada, na forma e condicións que determine o órgano que impuxo a sanción.2.–A existencia destas medidas reparadoras ou restauradoras, que inclúen as posibles indemnizacións por danos e perdas, poderán facerse no propio procedemento sancionador ou se é o caso noutro complementario.3.–Se os infractores non procedesen á reposición ou restauración na forma e prazos sinalados no requirimento competente, poderase acordar a imposición de multas coercitivas segundo o establecido no artigo 73 da Lei 10/2008, do 3 de novembro, de residuos de Galicia.4.–Así mesmo, nestes casos, e para o supostos de incumprimento dos requirimentos relativos á obriga de realizar obras ou outras operacións de limpeza, mantemento, conservación ou xestión de residuos, o órgano competente para sancionar poderá acordar a execución subsidiaria por conta do infractor.5.–Será potestade dos servizos municipais a retirada, sen previo aviso, de todo obxecto ou material abandonado cando a súa persistencia dificulte o paso, a circulación ou sexa causa de afección grave ao medio ambiente, á limpeza ou ao estado da vía pública, ao funcionamento dos servizos públicos ou actividades autorizadas e, en xeral, á saúde e seguridade de persoas ou dos bens públicos. Os gastos que ocasione tal retirada, traslado ao depósito correrán por conta dos que resulten acreditados como os seus propietarios ou posuidores. Artigo 32.–Infraccións en materia de limpeza.1.–Consideraranse infraccións administrativas en relación coas materias as que se refire esta ordenanza, os actos ou omisións que contraveñan o establecido nas normas que integren o seu contido.2.–As infraccións clasifícanse en leves, graves e moi graves, consonte se establece no artigo seguinte. Artigo 33.–Tipificación de infraccións en materia de limpeza.1.–Consideraranse infraccións leves: a) Aquelas que non causen un dano directo e de importancia aos bens do dominio público, e, en concreto o incumprimento das prescricións contidas na presente ordenanza e que se especifican no artigo 35.1. A. b) Calquera outra vulneración do previsto na presente ordenanza, cando non estea tipificada como grave ou moi grave.2.–Consideraranse como infraccións graves: a) Terán caracter grave, as accións e omisión que, quebrantando os preceptos da presente ordenanza, afecten aos bens de dominio público, ou aos bens do servizo e uso público municipal, causándolles un dano directo e de importancia, ou provocando situacións de risco certo e importante, e, en concreto, as previstas no artigo 35.1. B da presente ordenanza. b) Os vertidos que ocasionen contaminación no subsolo ou acuíferos. c) Do mesmo xeito, terá carácter grave a reincidencia e reiteración na comisión de infraccións leves. Para tales efectos, considerarase reincidente á persoa que fose sancionada anteriormente unha ou máis veces polo mesmo concepto nos doce meses anteriores.3.–Consideraranse como infraccións moi graves: a) A construción ou mantemento de vertedoiros clandestinos. b) Os vertidos que ocasionen contaminación de acuíferos ou canais que sirvan para o abastecemento de poboacións e sempre que non teña atribuída a competencia outra Administración. c) Os vertidos que, de acordo cos informes de autoridades sanitarias, poidan supoñer un perigo para a saúde pública, sempre que non teña atribuída a competencia outra Administración. d) A reincidencia na comisión de infraccións graves, sempre que estas non prescribisen. Artigo 34.–Contía das sancións.1.–A comisión de infraccións do previsto na presente ordenanza levará aparellada a imposición das seguintes sancións consistentes en multa pecuniaria: A) Infraccións leves. B) Infraccións graves.2.–Nos casos de infraccións que non estean especificamente contempladas nas táboas anteriores, sancionarase, de acordo coa súa natureza, coas contías previstas na Lei 10/2008, do 3 de novembro, de residuos de Galicia ou na normativa sectorial que resulte de aplicación, e, no seu defecto, cos importes seguintes, consonte co previsto no título XI da Lei 7/1985, do 2 de abril, reguladora de bases de réxime local: – Infraccións leves: multa pecuniaria de ata 750 €. – Infraccións graves: multa pecuniaria de ata 1.500 €. – Infraccións moi graves: multa pecuniaria de ata 3.000 €. 3.–Para a determinación da contía da sanción, nos casos en que esta deba ser graduada, por non estar determinada especificamente nos artigos anteriores, atenderase ás circunstancias concorrentes nos feitos que a motivaron, tales como: a) Grao de intencionalidade, non concorrendo cando non exista culpa grave ou dolo. b) Natureza da infracción. c) Capacidade económica do responsable. d) O beneficio obtido coa conduta. e) O recurso afectado. f) A reincidencia. g) A gravidade do dano producido e, especialmente a súa irreversibilidade. Artigo 35.–Prescrición das infraccións e sancións. As infraccións leves prescribirán aos seis meses, as graves ao ano e as moi graves aos dous anos. As sanción impostas por faltas leves prescribirán aos seis meses, as graves ao ano e as moi graves aos dous anos. O prazo de prescrición das infraccións comezará a contar desde o día en que a infracción foi cometida. Salvo que se acredite o contrario, presumirase que a infracción foi cometida o día en que a Administración teña coñecemento dos feitos. O prazo de prescrición das sancións comezará a contar desde o día seguinte a aquel en que adquira firmeza a resolución pola que se impón. Artigo 36.–Competencia en materia sancionadora. É órgano competente para a imposición de sancións o Sr./Sra. alcalde/sa da Corporación, ou concelleiro ou órgano en quen delegue, salvo que resulte de aplicación normativa sectorial específica que reserve, pola cualificación da infracción a devandita competencia a outro órgano da Comunidade Autónoma. Así, en relación aos residuos deberá estarse ao previsto no Lei 10/2008, do 3 de novembro, de residuos de Galicia e demais normativa sectorial de aplicación. Disposición adicional.–Entrada en vigor. A presente ordenanza entrará en vigor unha vez publicado o anuncio de aprobación definitiva xunto co seu texto íntegro no Boletín Oficial da Provincia da Coruña e transcorrido o prazo previsto no artigo 65.2 da Lei 7/1985, do 2 de abril, reguladora de bases de réxime local.” Bergondo, 25 de xuño de 2013. A alcaldesa Alejarandra Pérez Máquez